## Pravilnik o postupku izdavanja i uporabe uvjerenja i mišljenja o svrstavanju robe po Carinskoj tarifi

### NN 63/1992 (7.10.1992.), Pravilnik o postupku izdavanja i uporabe uvjerenja i mišljenja o svrstavanju robe po Carinskoj tarifi

# CARINSKA UPRAVA REPUBLIKE HRVATSKE

Na temelju članka 261. stavak 3. Carinskog zakona ("Narodne novine",
br. 53A/91, 33/92, 40/92 i 61/92), direktor Carinske uprave Republike Hrvatske
donosi

## PRAVILNIK

### o postupku izdavanja i uporabe uvjerenja i mišljenja o svrstavanju robe po Carinskoj tarifi

Članak 1.

Uvjerenje o svrstavanju robe po Carinskoj tarifi izdaje Carinska uprava
Republike Hrvatske, a mišljenje o svrstavanju robe po Carinskoj tarifi
ovlaštena carinarnica. na pisani zahtjev zainteresiranog korisnika.

Članak 2.

Podnositelj zahtjeva dužan je uz zahtjev priložiti tri istovjetna uzorka
robe za koju se traži uvjerenje ili mišljenje.

Ako je u pitanju roba za koju se ne mogu uzeti uzorci (oprema i dr.).
uz zahtjev se prilažu prospekti, a ako prospekata nema - slike, skice i
sl. u tri primjerka, s opisom materijala i drugim podacima neophodnim za
svrstavanje robe.

Zahtjev treba sadržavati podatke uz koje se može nesumnjivo utvrditi
koja je roba u pitanju, a posebno:

1) uobičajeni trgovački naziv robe na hrvatskom jeziku i jeziku zemlje
proizvodaća;

2) tip, model i zaštitni znak;

3) kakvoča, namjena i način uporabe robe;

4) zemlja podrijetla i naziv proizvođača robe, te zemlja iz koje se
roba uvozi;

5) da li je roba do sada uvožena i u koji je tarifni broj svrstana

Jednim se zahtjevom može tražiti izdavanje uvjerenja ili mišljenja za
jednu vrstu robe.

Članak 3.

Uvjerenje ili mišljenje o svrstavanju robe treba sadržavati:

1) uobičajeni trgovački naziv robe;

2) tarifnu oznaku;

3) imenovanje robe po Carinskoj tarifi;

4) carinsku stopu po Carinskoj tarifi;

5) podatke o dva uzorka robe, prospekta, slike, skice i sl i čime su
obilježeni, zapečaćeni ili ovjereni.

Članak 4.

Carinska uprava Republike Hrvatske izdaje podnositelju zahtjeva uvjerenje
s dva uzorka, zapečaćena s utisnutim carinskim pečatom ili stavljenom carinskom
plombom. odnosno s dva prospekta, crteža, slike ili skice ovjerenim pečatom
Carinske uprave.

Jedan uzorak, prospekt, sliku ili skicu zadržava Carinska uprava.

Članak 5.

U postupku carinjenja robe podnositelj deklaracije prilaže uz carinsku
deklaraciju original uvjerenja, s uzorkom, odnosno prospektom, slikom ili
skicom, kao i jednu kopiju uvjerenja.

Po završenom postupku carinjenja robe, carinarnica vrača podnositelju
deklaracije original uvjerenja, a kopiju uvjerenja zadržava uz carinsku
deklaraciju.

Članak 6.

Uvjerenje važi šest mjeseci od dana njegova izdavanja. osim za carinsku
stopu koja se utvrđuje na temelju članka 22. Carinskog zakona Uvjerenje
se neće primijeniti, ako u vrijeme njegovog važenja bude izmijenjena carinska
tarifa za robu na koju se uvjerenje odnosi.

Članak 7.

Ako za utvrđivanje svojstava robe treba kemijsko-tehnološko ispitivanje
uzorka, Carinska uprava naplatit će troškove ispitivanja od podnositelja
zahtjeva, uz naplatu propisane carinske administrativne takse za izdavanje
uvjerenja.

Pod istim uvjetima troškove će naplatiti i ovlaštena carinarnica koja
izdaje pisano mišljenje o svrstavanju robe po Carinskoj tarifi temeljem
članka 261. stavak 2. Carinskog zakona.

Članak 8.

Danom stupanja na snagu ovog pravilnika prestaje važiti Odluka o postupku
izdavanja i upotrebe uvjerenja o svrstavanju robe prema Carinskoj tarifi
i o naknadama za izdavanje tih uvjerenja ("Službeni list". br.
35/76. 17/83, 23/87. 18/90 i 26/91 i "Narodne novine", br. 53A/91,
33/92, 40/92 i 61/92).

Članak 9.

Ovaj pravilnik stupa na snagu osmog dana od dana objave u "Narodnim
novinama".

Klasa: 413-01/92-01/442

Urbroj: 513-02-92-1

Zagreb, 5. listopada 1992.

V. d. direktora

**Branko Skok, v. r.**

Pravilnik, NN 63/1992-1690
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)